Franz Beckenbauer

**Franz Anton Beckenbauer** (pronunzja bil-Ġermaniż: [fʁants ˈʔantoːn ˈbɛkn̩ˌbaʊɐ]; twieled fil-11 ta' Settembru 1945 – miet fis-7 ta' Jannar 2024) kien plejer u kowċ professjonali tal-futbol. Imlaqqam "*Der Kaiser*" ("l-Imperatur"), Beckenbauer jitqies bħala wieħed mill-aqwa plejers u kowċis tal-futbol fl-istorja. Beckenbauer kien plejer versatili li beda l-karriera tiegħu bħala midfielder, iżda sar magħruf bħala difensur ċentrali. Spiss jiġi akkreditat li vvinta r-rwol modern tal-*libero*. Huwa kiseb suċċess fil-livell tal-klabbs u fil-livell internazzjonali, u huwa wieħed mid-disa' plejers li rebħu t-Tazza tad-Dinja tal-Futbol tal-FIFA, it-Tazza tal-Kampjonat Ewropew, u l-Ballun tad-Deheb.

Beckenbauer ġie kklassifikat darbtejn bħala l-Plejer tas-Sena tal-Futbol Ewropew, u lagħab 103 darbiet għall-Ġermanja tal-Punent, u lagħab fi tliet Tazzi tad-Dinja u f'żewġ Kampjonati Ewropej. Huwa wieħed minn tliet irġiel, flimkien mal-Brażiljan Mário Zagallo u l-Franċiż Didier Deschamps, li rebaħ it-Tazza tad-Dinja bħala plejer u bħala kowċ; huwa għolla t-Tazza tad-Dinja bħala kaptan tat-tim fl-1974, u reġa' għolla t-tazza bħala kowċ fl-1990. Huwa kien l-ewwel kaptan li għolla t-Tazza tad-Dinja u t-Tazza tal-Kampjonat Ewropew fil-livell internazzjonali u t-Tazza Ewropea fil-livell tal-klabbs. Huwa ssemma fit-Tim Dinji tas-Seklu 20 fl-1998, fit-Tim tal-Ħolm tat-Tazza tad-Dinja tal-FIFA fl-2002, fit-Tim tal-Ħolm tar-Rebbieħa tal-Ballun tad-Deheb fl-2020, u fl-2004 tniżżel fil-lista tal-FIFA tal-aqwa plejers ħajjin tal-futbol dinji.

Fil-livell tal-klabbs mal-Bayern Munich, Beckenbauer rebaħ it-Tazza tat-Tazzi fl-1967 u tliet Tazzi Ewropej konsekuttivi mill-1974 sal-1976. Dawn l-aħħar rebħiet għamluh l-ewwel plejer li rebaħ tliet Tazzi Ewropej bħala kaptan tal-klabb tiegħu. Huwa sar kowċ u iktar 'il quddiem il-President ta' Bayern Munich. Wara żewġ perjodi man-New York Cosmos huwa ddaħħal fil-Klassifika tal-Iżjed Persuni Importanti tal-Futbol Nazzjonali tal-Istati Uniti.

Beckenbauer mexxa l-isforz biex il-Ġermanja rnexxielha tospita t-Tazza tad-Dinja tal-FIFA tal-2006 u kien il-President tal-kumitat organizzattiv. Huwa ħadem bħala kummentatur ma' Sky tal-Ġermanja, u għal 34 sena kien jikteb l-artikli għat-tabloid *Bild*, it-tnejn li huma sal-2016. F'Awwissu 2016, tħabbar li Beckenbauer kien qed jiġi investigat għal frodi u ħasil tal-flus b'rabta mat-Tazza tad-Dinja tal-2006. L-investigazzjoni ngħalqet mingħajr verdett fl-2020 għaliex il-kawża ġiet preskritta.

## Snin bikrin
Beckenbauer twieled wara t-Tieni Gwerra Dinjija fi Munich, u kien it-tieni iben ta' missieru, il-ħaddiem postali Franz Beckenbauer, u ta' ommu Antonie (kunjomha xebba Hupfauf). Huwa trabba fid-distrett tal-klassi tal-ħaddiema ta' Giesing, u minkejja ċ-ċiniżmu ta' missieru rigward il-logħba tal-futbol, huwa beda jilgħab il-futbol ta' disa' snin fit-tim taż-żgħar ta' SC Munich '06 fl-1954.

Oriġinarjament beda jilgħab bħala attakkant ċentrali, u l-idolu tiegħu kien ir-rebbieħ tat-Tazza tad-Dinja tal-FIFA tal-1954 Fritz Walter u kien iżomm mat-tim lokali ta' 1860 Munich, li dak iż-żmien kien l-aqwa tim fil-belt, minkejja li ġew relegati mill-ewwel diviżjoni, l-*Oberliga Süd,* fis-snin 50 tas-seklu 20. *"Minn dejjem kienet il-ħolma tiegħi li nilgħab magħhom"*, ikkonferma iktar 'il quddiem. Il-fatt li ngħaqad mat-tim taż-żgħar tal-Bayern Munich fl-1959, minflok it-tim favorit tiegħu ta' 1860 Munich, kien ir-riżultat ta' tornew jaħraq taż-żgħar taħt l-14-il sena fir-raħal fil-qrib ta' Neubiberg. Beckenbauer u sħabu tat-tim tiegħu kienu jafu li l-klabb tagħhom ta' SC Munich '06 ma kellux il-finanzi biex jibqa' jkollu t-timijiet taż-żgħar, u kienu qablu li jingħaqdu mal-1860 Munich bħala grupp malli jintemm it-tornew. Id-destin ried li SC Munich u 1860 Munich jiltaqgħu proprju fil-finali u għadd ta' fawls matul il-logħba eventwalment wasslu għal konfront bejn Beckenbauer u l-midfielder ċentrali avversarju. Dan l-avveniment baqa' jberren f'moħħ Beckenbauer u sħabu anke wara l-logħba, u b'hekk iddeċidew li minflok jingħaqdu mat-tim taż-żgħar tal-Bayern Munich.

Fl-1963, meta għalaq 18-il sena, Beckenbauer spiċċa f'kontroversja sħiħa meta ġie żvelat li t-tfajla tiegħu ta' dak iż-żmien kienet tqila u li hu ma kellu l-ebda intenzjoni li jiżżewwiġha; huwa tkeċċa mit-tim taż-żgħar nazzjonali tal-Ġermanja tal-Punent mid-DFB u tħalla jerġa' jilgħab magħhom biss wara l-intervent tal-kowċ tat-tim nazzjonali Dettmar Cramer.

## Ħajja personali
Beckenbauer iżżewweġ tliet darbiet u kellu ħamest itfal, wieħed minnhom, Stephan, kien plejer tal-futbol professjonali, li miet wara marda fit-tul fil-31 ta' Lulju 2015, meta kellu 46 sena. Iben Stephan, Luca, huwa plejer tal-futbol professjonali wkoll, u jilgħab ma' SV Wacker Burghausen fir-Regionalliga Bayern. Wara li deher f'riklami għal kumpanija kbira tat-telefonija mobbli, Beckenbauer talab speċifikament li jkollu n-numru 0176 / 666666 għall-mowbajl tiegħu. F'qasir żmien ċemplulu diversi rġiel li kienu ħasbu li kien numru tat-telefon erotiku (bil-Ġermaniż "6" tiġi ppronunzjata bħala "sechs", u għandha ħoss simili għall-kelma "sess").

Beckenbauer sar konslu onorarju tal-Kosovo fl-2011. Il-President Behgjet Pacolli qal li Beckenbauer kien se jippromwovi l-kampanja tal-Kosovo għal sħubija fil-UEFA u fil-FIFA.

## Saħħa u mewt
Fl-2016 u fl-2017, Beckenbauer kellu żewġ operazzjonijiet kirurġiċi f'qalbu. Fl-2018 iddaħħlitlu wkoll għadma tal-ġenb artifiċjali.

Beckenbauer miet fis-7 ta' Jannar 2024, meta kellu 78 sena, minħabba kawżi naturali kif imħabbar mill-familja tiegħu f'nota mibgħuta lid-Deutsche Presse-Agentur.

## Statistika tal-karriera

### Klabb

### Internazzjonali

: *Il-kolonni tal-gowls u tar-riżultat huma marbuta ma' xulxin. Il-kolonna tal-gowls tindiża r-riżultat temporanju tal-logħbiet wara kull gowl skurjat minn Beckenbauer.*

## Statistika tal-karriera ta' kowċ

: *Mit-22 ta' Jannar 2014*

## Unuri

### Plejer
**Bayern Munich**

* Regionalliga Süd: 1964–65
* Bundesliga: 1968–69, 1971–72, 1972–73, 1973–74
* DFB-Pokal: 1965–66, 1966–67, 1968–69, 1970–71
* Tazza Ewropea: 1973–74, 1974–75, 1975–76
* Tazza tar-Rebbieħa tat-Tazza Ewropea: 1966–67
* Tazza Interkontinentali: 1976

**New York Cosmos**

* Kampjonat tal-Futbol tal-Amerka ta' Fuq: 1977, 1978, 1980

**Hamburger SV**

* Bundesliga: 1981–82

**Ġermanja tal-Punent**

* Tazza tad-Dinja tal-FIFA: rebbieħ: 1974; it-tieni post: 1966; it-tielet post: 1970
* Kampjonat Ewropew tal-UEFA: rebbieħ: 1972; it-tieni post: 1976

### Kowċ
**Ġermanja tal-Punent**

* Tazza tad-Dinja tal-Futbol tal-FIFA: l-ewwel post: 1990; it-tieni post: 1986
* Kampjonat Ewropew tal-UEFA: it-tielet post: 1988

**Marseille**

* Ligue 1: 1990-1991

**Bayern Munich**

* Bundesliga: 1993-1994
* Tazza UEFA: 1995-1996

### Individwali
**Plejer**

* Ballun tad-Deheb: rebbieħ: 1972, 1976; it-tieni post: 1974, 1975; it-tielet post: 1966
* Plejer tal-Futbol tas-Sena (il-Ġermanja): 1966, 1968, 1974, 1976
* Tim tal-Bundesliga tal-Istaġun ta' *kicker*: 1965–66, 1966–67, 1967–68, 1968–69, 1969–70, 1970–71, 1971–72, 1972–73, 1973–74, 1974–75, 1975–76, 1976–77
* Premju tal-Aqwa Plejer Żagħżugħ tat-Tazza tad-Dinja tal-Futbol tal-FIFA: 1966
* Żarbuna tal-Bronż tat-Tazza tad-Dinja tal-FIFA: 1966
* Membru tat-Tim tal-Istilel tat-Tazza tad-Dinja tal-FIFA: 1966, 1970, 1974
* FIFA XI: 1968
* Ballun tal-Fidda tat-Tazza tad-Dinja tal-FIFA: 1974
* Premju tal-Aqwa Plejer tal-NASL: 1977
* Ordni tal-Mertu tal-FIFA: 1984
* Membru tat-Tim tal-Istil ta' Kull Żmien tat-Tazza tad-Dinja tal-FIFA: 1994
* Tim tat-Tornew Ewropew tal-UEFA: 1972, 1976
* Membru tat-Tim Dinji tas-Seklu 20: 1998
* Membru tat-Tim tal-Ħolma tat-Tazza tad-Dinja tal-FIFA: 2002
* Premju tal-Plejer Ċentenarju u ta' Personalità tal-Futbol tal-FIFA: 2004
* FIFA 100: 2004
* Premju Laureus għall-Għomor: 2007
* Premju tal-Ġenju Universali tal-Futbol Dinji tal-IFFHS: 2007
* Żarbuna tad-Deheb: rebbieħ: 2010, bħala leġġenda tal-futbol
* Marca Leyenda: 2012
* Premju Presidenzjali tal-FIFA: 2012
* Premju Presidenzjali tal-UEFA: 2012
* Membru tal-Aqwa Ħdax tal-Futbol Dinji ta' Kull Żmien tal-FIFA: 2013
* Membru tal-Aqwa Ħdax tal-Futbol Dinji ta' Kull Żmien tal-Kampjonat Ewropew tal-UEFA: 2016
* Stħarriġ tal-Ġublew tad-Deheb tal-UEFA: it-tieni post: 2004
* L-Aqwa Plejers tal-Futbol Dinji tas-Seklu 20: ir-raba' post: 1999
* L-Aqwa Ħdax ta' Eric Batty: 1966, 1967, 1968, 1969, 1971, 1972, 1973, 1974, 1975, 1976, 1977
* L-Aqwa Plejer Ewropew tal-IFFHS: 1956–1990
* L-Aqwa Plejer tas-Seklu tal-IFFHS: it-tielet post: 2000
* L-Aqwa Plejer tas-Seklu tal-IFFHS: it-tieni post: 2000
* Membru tal-Leġġendi tal-IFFHS: 2016
* L-Aqwa Ħdax ta' Kull Żmien tal-Bayern Munich: 2005
* Membru tal-Klassifika tal-Aqwa Plejers Sportivi tal-Ġermanja
* Membru tat-Tim tal-Ħolm tar-Rebbieħa tal-Ballun tad-Deheb: 2020
* Membru tat-Tim tal-Ħolm ta' Kull Żmien tal-IFFHS: 2021

**Kowċ**

* Kowċ Ewropew tas-Sena—Premju Sepp Herberger: 1990
* Premju tal-Aqwa Kowċ tas-Sena tal-Futbol Dinji: 1990
* L-Aqwa Kowċ ta' Kull Żmien tal-Futbol Dinji: id-disa' u għoxrin post: 2013

### Ċivili

* Salib tal-Ordni tal-Mertu tar-Repubblika Federali tal-Ġermanja: 1976
* Ordni tal-Mertu tal-Bavarja: 1982
* Salib tal-Ordni tal-Mertu tal-Ewwel Klassi tar-Repubblika Federali tal-Ġermanja: 1986
* Munita tad-Deheb Onorarja tal-Belt ta' Munich: 1995
* Dottorat Onorarju tal-Akkademja Nazzjonali tal-Isport: 2004
* Salib tal-Mertu tal-Kmandanti tar-Repubblika Federali tal-Ġermanja: 2006
* Ordni tal-Mertu tal-Ewwel Klassi tal-Istat Federali ta' Niedersachsen: 2008
* Ordni tal-Mertu tal-Istat Federali ta' Nord-Rhein Westfalen: 2009
* Konslu Onorarju tar-Repubblika tal-Kosovo: 2011.

## Referenzi